**Scris cu sânge**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Ţin pumnii strânşi căuş s-adun în ei

Fluiditatea orei care plânge...

Ţi-or fi vorbit de mine flori şi zei,

Poemul scris cu lacrimi şi cu sânge?

Sau noaptea ce-şi prelinge peste geam

Întunecatul păr cu luni impare

Ţi-a spus, cândva, câtă nevoie-aveam

Să vii pe pragul inimii cu soare?

Iubirea mea e-un fel de anotimp

Ce-ţi umezeşte buzele cu rouă,

În versul tău întorcerile-n timp

Despart poteca gândului în două.

- Frământ în palme lut şi lacrimi reci

Să-ţi pot zidi un templu-n Santorini,

Promite-mi că de-acolo n-o să pleci

Şi-n dimineţi vei număra măslinii

Sub care-am înnoptat visând că-n zori,

De vei lăsa ferestrele deschise,

Îţi voi aşterne roua din bujori

Pe coala unor gânduri interzise

Şi-apoi le voi închide-n cartoteci

Să-ţi aminteşti, iubito, când vei plânge,

Sub paşii tăi cuvintele-s poteci

Iar eu le-am scris cu lacrimi şi cu sânge.

Liliana Trif Ioan Grigoraș

\* poezia cu numărul 1000 semnată Liliana Trif Ioan Grigoraș